በመንግሥት የልማት ድርጅቶች ሚኒስቴር ሥር ይተዳደራል የተባለው ኮርፖሬሽን ወደ ንግድ ሚኒስቴር ሊዛወር ነው
በአዲሱ የመንግሥት የልማት ድርጅቶች ሚኒስቴር ሥር ሆነው እንደሚቋቋሙና እንዲተዳደሩ ይደረጋሉ ከተባሉ የመንግሥት ተቋማት ውስጥ፣ አምስት ኢንተርፕራይዞችን ይይዛል የተባለው የኢትዮጵያ ንግድ ሥራዎች ኮርፖሬሽን ወደ ንግድ ሚኒስቴር ሊዛወር መሆኑ ተጠቆመ፡፡የሪፖርተር ምንጮች እንደገለጹት፣ ተጠሪነታቸው ወደ ንግድ ሚኒስቴር እንዲዛወር ይደረጋል ተብለው የሚጠበቁት የኢትዮጵያ ንግድ ድርጅት (አለ በጅምላ)፣ የኢትዮጵያ እህል ንግድ ድርጅት፣ የኢትዮጵያ አትክልትና ፍራፍሬ አክሲዮን ማኅበር፣ የቀድሞ ጅንአድ (አሁን የኢንዱስትሪ ግብዓት አቅራቢ ድርጅት) እና የኢትዮጵያ ግዥ አገልግሎት ድርጅቶች ናቸው፡፡እንደ ምንጮች ገለጻ እነዚህ አምስት የመንግሥት ኢንተርፕራይዞች በኢትዮጵያ ንግድ ሥራዎች ኮርፖሬሽን ጥላ ሥር ሆነው ከተዋቀሩ በኋላ፣ በመንግሥት የልማት ድርጅቶች ሚኒስቴር ሥር እንደሚሆኑ ተገልጾ ነበር፡፡ቀደም ብሎ በመንግሥት የተያዘው አወቃቀር ቀርቶ የአምስቱን ተቋማት ተጠሪነት ለመቀየር የታሰበው፣ ተቋማቱ የንግድ ሥራዎችን የሚያከናውኑ በመሆናቸው ወደ ንግድ ሚኒስቴር መዛወራቸው አስፈላጊ መሆኑ ስለታመነበት ነው ተብሏል፡፡ በአሁኑ ወቅት አምስቱን ተቋማት ያስተዳድራል የተባለው የኢትዮጵያ ንግድ ሥራዎች ኮርፖሬሽን በመቋቋም ላይ መሆኑንም ለማወቅ ተችሏል፡፡የኮርፖሬሽኑ ተጠሪነት ወደ ንግድ ሚኒስቴር እንዲዛወር የሚያስችለው አዲሱ ጥናት ተጠናቅቆ ለሚኒስቴሮች ምክር ቤት ይቀርባል ተብሎ እየተጠበቀ ነው፡፡ በቀረበው ጥናት መሠረት በሚኒስትሮች ምክር ቤትን ይሁንታ ካገኘ በኋላ ለፓርላማ ቀርቦ እንዲፀድቅ ይደረጋል ተብሏል፡፡ አዲሱ የመንግሥት የልማት ድርጅቶች ሚኒስቴር ሲዋቀር በሥሩ ይተዳደራሉ ተብለው የተዘረዘሩት የኢትዮጵያ ምድር ባቡር፣ የኢትዮጵያ ስኳርና የኬሚካል ኮርፖሬሽን ቀዳሚዎቹ ናቸው፡፡ከእነዚህ በተጨማሪ የኮንስትራክሽን ሥራዎች፣ የግብርና ሥራዎች፣ የንግድ ሥራዎች፣ የኢትዮጵያ የነዳጅና ጋዝ ምርት አቅርቦትና የዲዛይንና ቁጥጥር ሥራዎች ኮርፖሬሽን እንዲቋቋሙ ተደርጐ በሚኒስቴሩ ሥር ይተዳደራሉ ተብሎ ነበር፡፡አሁን ግን በኮርፖሬሽን ደረጃ በመቋቋም ሥራቸውን ከጀመሩት ውስጥ የንግድ ሥራዎችን የሚመለከተው የኢትዮጵያ ንግድ ሥራዎች ኮርፖሬሽን ወደ ንግድ ሚኒስቴር እንዲመጣ የሚደረግ በመሆኑ፣ በአዲሱ ሚኒስቴር ሥር የሚተዳደሩት አራቱ ኮርፖሬሽኖች ይሆናሉ ማለት ነው፡፡  